**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL SKUODO SOCIALINIŲ PASLAUGŲ ŠEIMAI CENTRO GLOBOS CENTRO TEIKIAMŲ PASLAUGŲ KAINOS PATVIRTINIMO**

2024 m. lapkričio 18 d. Nr. T10-230

Skuodas

**1. Parengto sprendimo projekto tikslas ir uždaviniai.**

Patvirtinti Skuodo socialinių paslaugų šeimai centro Globos centro teikiamų socialinių paslaugų vienos valandos kainą.

Skuodo socialinių paslaugų šeimai centro Globos centras koordinuoja atvejus, kai savivaldybėje šeimos aplinkoje gyvenantiems, prižiūrimiems, globojamiems (rūpinamiems), įvaikintiems vaikams teikiama koordinuota ar palaikomoji pagalba. Nuo 2024-09-05 įsigaliojo LR socialinės apsaugos ir darbo ministro 2024 m. rugsėjo 4 d. Nr. A1-583 įsakymas „Dėl Lietuvos Respublikos socialinės pasaugos ir darbo ministro 2018 m. sausio 19 d. įsakymo Nr. A1-28 „Dėl globos centro veiklos aprašo patvirtinimo“ pakeitimo“. Minėto įsakymo 9 p., 81 p. nurodoma, kad: „Už koordinuotos ar palaikomosios pagalbos teikimą vaikams, kuriems nustatyta laikinoji globa (rūpyba) šeimynoje ar globos centre, yra atsakinga ta savivaldybė, kurios mero sprendimu vaikui nustatyta laikinoji globa (rūpyba), vaikams, kuriems nustatyta nuolatinė globa (rūpyba) šeimynoje ar globos centre, – savivaldybė, kurioje nustatytas likęs be tėvų globos vaikas, vaikams, kurie yra laikinai apgyvendinti šeimynoje ar pas budintį globotoją, – vaiko gyvenamosios vietos savivaldybė“.

Globos centro globos koordinatorius vykdo globos kokybės vertinimą, vaiko poreikių vertinimą, esant poreikiui sudaro individualios pagalbos vaikui planą. Taip pat konsultuoja bei organizuoja reikiamą pagalbą (socialinę, psichosocialinę, teisinę). Konsultacijos vykdomos nuvykus į vietą ar telefonu, kitomis komunikacijos priemonėmis. Numatyta galimybė esant poreikiui gauti papildomas GIMK specialisto konsultacijas, dalyvauti savitarpio pagalbos grupės užsiėmimuose. Transporto išlaidos numatytos vykimui į klientų namus.

Kiekvienos savivaldybės Globos centras gali pats teikti globos centro paslaugas savo be tėvų globos likusiems vaikams arba pirkti paslaugas iš tos savivaldybės, kurioje netekęs tėvų globos vaikas yra apgyvendintas.

Skuodo rajone Barstyčiuose yra įsikūrusi Radviliškio rajono savivaldybės įsteigta šeimyna „Linksmasis traukinukas“, kurioje yra apgyvendintas ne tik vienas mūsų rajono vaikas, bet ir kitų rajonų tėvų globos netekę vaikai.

Pasikeitus minėto teisės akto nuostatoms dėl paslaugų teikimo ir finansavimo šeimynoms, budintiems globotojams ir nuolatiniams globotojams, Skuodo socialinių paslaugų šeimai centro Globos centras pateikė teikiamų socialinių paslaugų paskaičiavimus. Į paslaugos paketą įskaičiuotos globos koordinatoriaus, psichologo, GIMK specialisto paslaugos.

**2. Siūlomos teisinio reguliavimo nuostatos.**

Lietuvos Respublikos vietos savivaldos įstatymo 15 straipsnio 2 dalies 29 punktas, Lietuvos Respublikos socialinės apsaugos ir darbo ministro 2018 m. sausio 19 d. įsakymo Nr. A1-28 „Dėl globos centro veiklos aprašo patvirtinimo“ 80 ir 81 punktai.

**3. Laukiami rezultatai.**

Šiuo teisės aktu bus patvirtinta Globos centro teikiamų paslaugų vienam gavėjui vienos valandos kaina.

**4.** **Lėšų poreikis sprendimui įgyvendinti ir jų šaltiniai.**

Šiam teisės aktui įgyvendinti papildomų savivaldybės biudžeto lėšų nereikės.

**5. Sprendimo projekto autorius ir (ar) autorių grupė.**

Rengėja ir pranešėja – Socialinės paramos skyriaus vedėja Rasa Noreikienė