**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL skuodo rajono savivaldybės tarybos 2024 m. rugsėjo 26 d. sprendimO nr. T9-195 ,,dėl kitos paskirties valstybinės žemės sklypo (unikalus Nr. 4400-4253-4538), ESANČIO vilniaus G. 11, SKUODO MIESTE, DALIŲ DYDŽIŲ NUSTATYMO IR dalių nuomos“ pakeitimo**

2024 m. lapkričio 19 d. Nr. T10-239

Skuodas

**1. Parengto sprendimo projekto tikslas ir uždaviniai.**

Šiuo sprendimo projektu siekiama pakeisti Skuodo rajono savivaldybės tarybos 2024 m. rugsėjo 26 d. sprendimą Nr. T9-195 ,,Dėl kitos paskirties valstybinės žemės sklypo (unikalus Nr. 4400-4253-4538), esančio Vilniaus g. 11, Skuodo mieste, dalių dydžių nustatymo ir dalies nuomos“, nes Nuomininkas, kreipęsis į Valstybės įmonę Registrų centrą dėl valstybinės žemės nuomos sutarties įregistravimo Nekilnojamojo turto registre, 2024 m. spalio 15 d. gavo neigiamą sprendimą Nr. SPR4-9528 (14.5 E) ,,Nekilnojamojo turto registro tvarkytojo sprendimas prašymą atmesti“. Sprendime nurodyti trūkumai, dėl kurių nėra galimybės sudarytą valstybinės žemės nuomos sutartį įregistruoti Nekilnojamojo turto registre. Šalinant nurodytus trūkumus, keičiami sprendimo 2 punktas ir valstybinės žemės nuomos sutartis.

**2. Siūlomos teisinio reguliavimo nuostatos.**

Lietuvos Respublikos vietos savivaldos įstatymo 15 straipsnio 2 dalies 20 punkte nustatyta, kad išimtinė savivaldybės tarybos funkcija – sprendimų dėl savivaldybei patikėjimo teise perduotos valstybinės žemės valdymo, naudojimo ir disponavimo ja priėmimas.

Valstybės įmonės Registrų centro sprendime nurodyta, kad 2024 m. spalio 3 d. valstybinės žemės nuomos sutartyje Nr. (4.1.8.) R5-677 nenurodyti asmenų (nuomininkų), susijusių su Registro objekto įregistravimu, duomenys ir jiems atitenkančio nuomojamo žemės sklypo dalys.

**3. Laukiami rezultatai**.

Priėmus sprendimo projektą bus sudaroma nauja nuomos sutartis, neįvardinant, kokių patalpų eksploatavimui nuomojamas žemės sklypas, kurią bus galima įsiregistruoti Nekilnojamojo turto registre.

**4. Lėšų poreikis sprendimui įgyvendinti ir jų šaltiniai.**

Savivaldybės biudžeto lėšos nereikalingos.

**5. Sprendimo projekto autorius ir (ar) autorių grupė.**

Pranešėjas **–** Statybos, investicijų ir turto valdymo skyriaus vedėjas Vygintas Pitrėnas.

Rengėja – Statybos, investicijų ir turto valdymo skyriaus vyriausioji specialistė Jolanta Juškienė.